โฆษก ศบค.แนะผู้ประกอบการรถสาธารณะ ปรับการให้บริการ ไม่ให้ประชาชนแออัด ลดความเสี่ยงติดเชื้อโควิด-19
โฆษก ศบค.แนะผู้ประกอบการรถสาธารณะ ปรับการให้บริการ ไม่ให้ประชาชนแออัด ลดความเสี่ยงติดเชื้อโควิด-19นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. กล่าวถึงกรณีมีรายงานว่า ศบค.สั่งปิดกิจการบางแห่งที่ไม่ปฏิบัติตามมาตรฐานการควบคุมโรค ว่า ในการประชุม ศบค.ทุกวัน จะเน้นย้ำการปรับพฤติกรรมของ 3 ส่วนสำคัญ คือ ผู้ประกอบการ ผู้ใช้บริการ และผู้กำกับติดตาม ซึ่งจะตรวจตรากิจการต่างๆ ว่าปฏิบัติตามมาตรการหลักและมาตรการเสริมหรือไม่ โดยยังไม่มีการสั่งปิดใดๆ มีเพียงการชี้แนะเท่านั้น ยกเว้นกลุ่มที่ทำผิดกฎหมาย แต่ทางที่ดีทุกกิจการควรปฏิบัติให้ถูกต้องจะได้ไม่ถูกสั่งปิดส่วนกรณีผู้ใช้รถสาธารณะเริ่มกลับมาหนาแน่น โดยเฉพาะรถไฟฟ้านั้น โฆษก ศบค.ระบุว่า ผู้ประกอบการควรดูแลและปรับการดำเนินงาน ปรับพื้นที่รอรถ ไม่ให้ผู้ใช้บริการแออัดเกินไป เช่น การเพิ่มจำนวนเที่ยวรถให้มากขึ้น ขณะที่ผู้ใช้บริการ ควรปรับเวลาการเดินทางหลีกเลี่ยงช่วงเวลาเร่งด่วน หรืองดเดินทางให้มากที่สุดโฆษก ศบค.ยังกล่าวถึงการรายงานผลการตรวจผู้ติดเชื้อโควิด-19 ที่จังหวัดยะลา ว่าเป็นเรื่องสำคัญ ซึ่งกระทรวงสาธารณสุขได้หารือในประเด็นนี้อย่างต่อเนื่อง เพราะกังวลอาจกระทบต่อความเชื่อมั่นของประชาชน โดยมีนโยบายเพิ่มศูนย์ตรวจเชื้อให้มากขึ้น และเพิ่มเติมระบบการตรวจซ้ำ 2-3 แล็ป เพื่อลดประเด็นความเสี่ยง เบื้องต้นหากพบจุดบกพร่องจะรีบแก้ไข เพื่อไม่ให้เกิดความเสียหาย พร้อมยืนยันทุกข้อห่วงใย จะนำมาพัฒนาปรับปรุงให้ดีขึ้น เพื่อสร้างความมั่นใจต่อประชาชน ในเรื่องความปลอดภัยเป็นสำคัญสำหรับวันนี้ที่มีผู้ป่วยเพิ่ม 1 ราย เป็นผลมาจากที่ทุกคนทำกันมาเมื่อ 7-14 วันที่ผ่านมา ดังนั้นในช่วง 1-2 วันนี้หลายคนอาจจะกังวลกับตัวเลขใน 7-14 วันข้างหน้าว่าจะเป็นอย่างไร ซึ่งขอแนะนำให้ทุกคนมีสติ ปฏิบัติตามมาตรการให้ได้ 100% เพื่อที่ในอนาคตจะได้ปลอดโรค ปลอดภัย